CELEX: 62019CN0507
Language: el
Date: 2019-07-03 00:00:00
Title: Υπόθεση C-507/19: Αίτηση προδικαστικής αποφάσεως την οποία υπέβαλε το Bundesverwaltungsgericht (Γερμανία) στις 3 Ιουλίου 2019 – Ομοσπονδιακή Δημοκρατία της Γερμανίας κατά XT

14.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 348/4
            
         
      Αίτηση προδικαστικής αποφάσεως την οποία υπέβαλε το Bundesverwaltungsgericht (Γερμανία) στις 3 Ιουλίου 2019 – Ομοσπονδιακή Δημοκρατία της Γερμανίας κατά XT
      (Υπόθεση C-507/19)
      (2019/C 348/06)
      Γλώσσα διαδικασίας: η γερμανική
      
         Αιτούν δικαστήριο
      
      Bundesverwaltungsgericht
      
         Διάδικοι στην υπόθεση της κύριας δίκης
      
      
         Αναιρεσείουσα: Ομοσπονδιακή Δημοκρατία της Γερμανίας
      
         Αναιρεσίβλητος: XT
      
         Προδικαστικά ερωτήματα
      
      
                  1)
               
               
                  Για την εκτίμηση του ζητήματος αν έχει παύσει κατά την έννοια του άρθρου 12, παράγραφος 1, στοιχείο α', δεύτερη περίοδος, της οδηγίας 2011/95/ΕΕ (1) η προστασία ή συνδρομή της UNRWA σε ανιθαγενή Παλαιστίνιο, πρέπει να λαμβάνεται υπόψη από γεωγραφικής απόψεως μόνον η συγκεκριμένη περιοχή δράσης (Λωρίδα της Γάζας, Ιορδανία, Λίβανος, Συρία και Δυτική Όχθη του Ιορδάνη) στην οποία διέμενε πραγματικά ο ανιθαγενής όταν εγκατέλειψε τη ζώνη επιχειρήσεων της UNRWA (εν προκειμένω στη Συρία) ή πρέπει να λαμβάνονται υπόψη και άλλες περιοχές δράσης που ανήκουν στη ζώνη επιχειρήσεων της UNRWA;
               
            
                  2)
               
               
                  Εφόσον δεν πρέπει να λαμβάνεται υπόψη μόνον η περιοχή δράσης κατά τη στιγμή της αναχωρήσεως του ενδιαφερομένου: Πρέπει να λαμβάνονται υπόψη πάντα και ανεξάρτητα από άλλες προϋποθέσεις όλες οι περιοχές δράσης της ζώνης επιχειρήσεων; Σε περίπτωση αρνητικής απαντήσεως: Πρέπει να λαμβάνονται υπόψη άλλες περιοχές δράσης μόνον εφόσον ο ανιθαγενής είχε ουσιαστική (εδαφική) σχέση με τη συγκεκριμένη περιοχή δράσης; Για μια τέτοια σχέση είναι απαραίτητη η –υφιστάμενη κατά τη στιγμή της αναχωρήσεως του ενδιαφερομένου ή προγενέστερη– συνήθης διαμονή; Πρέπει να λαμβάνονται υπόψη άλλες περιστάσεις κατά την εξέταση μιας ουσιαστικής (εδαφικής) σχέσης; Σε περίπτωση καταφατικής απαντήσεως: Ποιες είναι αυτές; Έχει σημασία αν είναι εφικτό και εύλογο για τον ανιθαγενή κατά τον χρόνο που εγκαταλείπει τη ζώνη επιχειρήσεων της UNRWA να εισέλθει στην οικεία περιοχή δράσης;
               
            
                  3)
               
               
                  Δικαιούται αυτοδικαίως την προβλεπόμενη από την οδηγία 2011/95/ΕΕ προστασία, κατά την έννοια του άρθρου 12, παράγραφος 1, στοιχείο α', δεύτερη περίοδος, της οδηγίας αυτής, o ανιθαγενής που εγκαταλείπει τη ζώνη επιχειρήσεων της UNRWA επειδή βρίσκεται σε προσωπική κατάσταση σοβαρής ανασφάλειας στην περιοχή δράσης της πραγματικής διαμονής του και η UNRWA αδυνατεί να του παράσχει εντός αυτής προστασία ή συνδρομή, ακόμη και αν έχει προηγουμένως μεταβεί στην εν λόγω περιοχή δράσης χωρίς να έχει βρεθεί σε προσωπική κατάσταση σοβαρής ανασφάλειας στην περιοχή δράσης της προηγούμενης διαμονής του και χωρίς να μπορεί να αναμένει, βάσει των συνθηκών που επικρατούν κατά τον χρόνο της μετακίνησης, ότι θα τύχει προστασίας ή συνδρομής από την UNRWA στην περιοχή δράσης στην οποία μεταβαίνει και ότι θα μπορεί να επιστρέψει στην περιοχή δράσης της προηγούμενης διαμονής του στο άμεσο μέλλον;
               
            
                  4)
               
               
                  Για την εκτίμηση του ζητήματος αν δεν πρέπει να χορηγηθεί σε ανιθαγενή το καθεστώς του αυτοδικαίως θεωρούμενου ως πρόσφυγα («ipso facto πρόσφυγα») επειδή οι προϋποθέσεις του άρθρου 12, παράγραφος 1, στοιχείο α', δεύτερη περίοδος, της οδηγίας 2011/95/ΕΕ εξέλειψαν αφού αυτός εγκατέλειψε τη ζώνη επιχειρήσεων της UNRWA, πρέπει να λαμβάνεται υπόψη μόνον η περιοχή δράσης της τελευταίας συνήθους διαμονής; Σε περίπτωση αρνητικής απαντήσεως: Πρέπει αντίστοιχα να συνεκτιμώνται οι περιοχές που πρέπει να λαμβάνονται υπόψη, στο πλαίσιο του δευτέρου ερωτήματος, κατά τον χρόνο της αναχωρήσεως; Σε περίπτωση αρνητικής απαντήσεως: Ποια είναι τα κριτήρια για τον προσδιορισμό των περιοχών που πρέπει να λαμβάνονται υπόψη κατά τον χρόνο λήψεως αποφάσεως επί της αιτήσεως; Προϋποθέτει η έκλειψη των προϋποθέσεων του άρθρου 12, παράγραφος 1, στοιχείο α', δεύτερη περίοδος, της οδηγίας 2011/95/ΕΕ τη βούληση των (κρατικών ή οιονεί κρατικών) αρχών στην οικεία περιοχή δράσης να δεχθούν (εκ νέου) τον ανιθαγενή;
               
            
                  5)
               
               
                  Σε περίπτωση που, σε σχέση με τη συνδρομή ή την έκλειψη των προϋποθέσεων του άρθρου 12, παράγραφος 1, στοιχείο α', δεύτερη περίοδος, της οδηγίας 2011/95/ΕΕ, έχει σημασία η περιοχή δράσης της (τελευταίας) συνήθους διαμονής: Ποια κριτήρια είναι κρίσιμα για τον καθορισμό της συνήθους διαμονής; Είναι απαραίτητη η νόμιμη διαμονή που έχει τύχει εγκρίσεως από το κράτος διαμονής; Σε περίπτωση αρνητικής απαντήσεως: Απαιτείται, τουλάχιστον, οι αρμόδιες αρχές της περιοχής δράσης να δέχονται συνειδητά τη διαμονή του εν λόγω ανιθαγενούς; Σε περίπτωση καταφατικής απαντήσεως: Πρέπει οι αρμόδιες αρχές να έχουν συγκεκριμένα γνώση της παρουσίας του συγκεκριμένου ανιθαγενούς ή αρκεί η συνειδητή αποδοχή της διαμονής του ως μέλους μιας ευρύτερης ομάδας προσώπων; Σε περίπτωση αρνητικής απαντήσεως: Αρκεί από μόνη της μια παρατεταμένη πραγματική διαμονή;
               
            
         (1)  Οδηγία 2011/95/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με τις απαιτήσεις για την αναγνώριση των υπηκόων τρίτων χωρών ή των απάτριδων ως δικαιούχων διεθνούς προστασίας, για ένα ενιαίο καθεστώς για τους πρόσφυγες ή για τα άτομα που δικαιούνται επικουρική προστασία και για το περιεχόμενο της παρεχόμενης προστασίας (ΕΕ 2011, L 337, σ. 9)